Ved Grønnegade i Brønderslev skete der mandag eftermiddag klokken 13.49 et færdselsuheld, da en 82-årig mand skulle køre sin bil ud ad en baggård. En gruppe unge mennesker holdt med deres knallerter ved en af etagebygningerne på Grønnegade i Brønderslev, og af uvisse årsager valgte en af dem, en 14-årig dreng, at lægge sig ned på fortovet. Den 82-årige mand overså drengen, da han kørte sin bil ud ad indkørslen. - Da han kører sin bil frem, påkører han den 14-årige dreng, der ligger på jorden. Drengen rammes så uheldigt på benet, at han får et lårbensbrud, siger Karsten Højrup, der er vagtchef ved Nordjyllands Politi. Efterfølgende viste prøver, at den 14-årige var beruset. Det er ikke til at sige, om det er grunden til, at han havde lagt sig på vejen. Umiddelbart tyder de første undersøgelser ikke på, at der har været problemer med den 82-åriges kørsel, men sagen skal nu videre undersøges, siger Karsten Højrup fra Nordjyllands Politi. Den 14-årige er fra området syd for Aalborg, og hans mor blev tilkaldt efter færdselsuheldet, og de tog på hospitalet sammen. Han er stadig indlagt.

Opsummering:
En 82-årig mand påkørte en 14-årig dreng, da han kørte ud ad sin indkørsel i Brønderslev. Drengen var beruset og havde lagt sig på jorden foran bilen.